אפולו קרוז

**ססה אואה** (באנגלית: **Sesugh Uhaa**; נולד ב-22 באוגוסט 1987) הידוע יותר בשם הבמה שלו, **אפולו קרוז** הוא מתאבק אמריקאי, המופיע בארגון ההיאבקות WWE, בתוכנית סמאקדאון.

הוא החל את הקריירה שלו בשנת 2009, כשהחל להופיע תחת שם הבמה **אואה ניישן**, ופרץ לראשונה לתודעה בשנת 2011, כשהוא הוחתם לארגון ההיאבקות Dragon Gate USA. התקופה בארגון זה הובילה אותו לטוס ליפן ולהופיע בארגון ההיאבקות Dragon Gate. בשנת 2014, אואה הוחתם בארגון ההיאבקות WWE ונשלח למותג הפיתוח שלו, NXT, שבו ניתן לו שם הבמה החדש שלו, אפולו קרוז. באפריל 2016, הוא קודם לרוסטר הראשי.

## ביוגרפיה

ססה אואה נולד ב-22 באוגוסט 1987 בסקרמנטו, קליפורניה וגדל באטלנטה, ג'ורג'יה. הוא התאהב בענף ההיאבקות המקצועית כבר בגיל צעיר, כשהפך למעריץ של מתאבקים כמו סטון קולד סטיב אוסטין, דה רוק וקורט אנגל. הוא למד בבית ספר תיכון צבאי שבו עסק במספר ענפי ספורט כמו היאבקות, כדורגל ופוטבול. בזמן אימון משקולות, ניתן לו הכינוי "אואה ניישן", זאת לאחר שמאמנו טען שהוא "חזק כמו אומה שלמה".

## קריירת היאבקות מקצועית
### קריירה מוקדמת (2009–2011)

לאחר שסיים את לימודיו בקולג', אואה החל לעבוד על מנת שתהיה לו דרך לשלם עבור אימוני ההיאבקות המקצועית שלו. הוא החל להתאמן בגיל 21 תחת הדרכתו של מר יוג'ס בבית הספר שלו להיאבקות World Wrestling Alliance 4 (WWA4), שנמצא באטלנטה. לאחר שערך את הבכורה שלו בזירה תחת שם הבמה אואה ניישן ב-17 באוגוסט 2009, הוא הופיע מעל לשנה בארגוני היאבקות עצמאיים ברחבי ג'ורג'יה, אך נטה להופיע גם בארגון ההיאבקות Pro Wrestling Alliance (PWA), שבסיסו היה ביוסטון, טקסס ובארגון ההיאבקות Great Championship Wrestling (GCW), שבסיסו היה בפיניקס סיטי, אלבמה.

### Dragon Gate ושלוחותיה (2011–2015)

ב-9 בספטמבר 2011, אואה השתתף בסמינר ניסיוני שנערך על ידי ארגון ההיאבקות מארצות הברית Dragon Gate USA, המשמש כשלוחה של ארגון ההיאבקות מיפן. הוא הוחתם במהרה לא רק עבור הארגון המקומי, אלא גם עבור ארגון האב היפני ושלוחות נוספות כמו Evolve ו-Full Impact Pro (FIP). קרב הבכורה שלו עבור Dragon Gate ארצות הברית הגיע מאוחר יותר באותו יום, כשגבר על אהרון דרייבן בקרב חד צדדי. אואה ערך את ההופעה הראשונה שלו באירוע שלם וצפה למחרת ב-Untouchable, שם הוא נענה לאתגר הפתוח של ברודי לי. ב-29 באוקטובר, אואה הופיע לראשונה בארגון ההיאבקות FIP, כשבו גבר על ג'ייק מאנינג וזכה באליפות מורשת פלורידה של FIP. אואה נכנס אז לעלילה, שלפיה קבוצות שונות מרחבי ארגון ההיאבקות של Dragon Gate USA ניסו לגייס אותו לשורותיהם. ב-30 בנובמבר, אואה ערך את הופעת הבכורה היפנית שלו עבור Dragon Gate, במהלך אירוע שהופק על ידי קבוצת הנבלים Blood Warriors. אואה ניצח את קוטוקה בקרב שנמשך במשך 99 שניות, ניצחון חד משמעי שביסס אותו כחבר החדש בקבוצה זו. בשלהי שנת 2011, ארגון ההיאבקות Dragon Gate ארצות הברית בחר באואה למתאבק החדש הטוב ביותר של השנה. בנוסף, הוא סיים במקום השני אחרי המתאבק דייצ'י האשימוטו בקטגוריית טירון השנה מטעם מגזין ההיאבקות Wrestling Observer Newsletter.

עם שובו לארצות הברית, אואה ערך את הופעת הבכורה שלו ב-Evolve ב-14 בינואר 2012, כשרשם ניצחון על פינקי סאנצ'ס. כאשר אקירה טוזאווה לקח את המושכות במנהיגות של קבוצת Blood Warriors מהמתאבק סימה, טוזאווה שינה את שם הקבוצה למאד בלנקי. ב-29 במרץ, אואה ביחד עם אקירה טוזאווה ו-BxB האלק ניצחו את קבוצת רונין (צ'אק טיילור, ג'וני גרגאנו וריץ' סוואן) ואת קבוצת D.U.F. (אריק קאנון, פינקי סאנצ'ז וסמי קליהן) בקרב זוגות משולש. עם זאת, במהלך הקרב, אואה נחבל וסבל מפציעה בברכו, פציעה שהשביתה אותו כשנה. הוא שב לזירה ב-1 בפברואר 2013 במסגרת האירוע Everything Burns של FIP, שם הגן בהצלחה על אליפות מורשת פלורידה. ב-2 במרץ, אואה חזר ליפן ול-Dragon Gate, כאשר הוא ו-BxB האלק ניצחו את דון פוג'י ומסאקי מוצ'יזוקי וזכו באליפות פתחו את השער התאום. הם הפסידו את התואר לשינגו טאקאגי ויאמאטו כעבור חודשיים. ב-11 במאי, אואה הוצמד לראשונה לניצחון במסגרת קרב של ארגון ההיאבקות Dragon Gate, כאשר הודח על ידי ג'ימי סוסומו בסיבוב הראשון של טורניר מלך השער 2013. ב-28 ביולי במסגרת האירוע Enter the Dragon, אשר היה אירוע יום השנה הרביעי ל-Dragon Gate ארצות הברית, אואה ספג את ההפסד הראשון שלו, כשנוצח על ידי אנטוני ניס. ב-9 באוגוסט, איבד אואה את אליפות מורשת פלורידה של FIP לגראן אקומה. ב-30 באוגוסט במסגרת Dragon Gate, קבוצת מאד בלנקי בגדה באואה, לאחר שסירב להיאבק באקירה טוזאווה, שלאחרונה סולק מן הקבוצה. לאחר מכן, יצר אואה שותפות חדשה עם טוזאווה ושינגו טאקאגי. ב-12 בספטמבר, הצטרפו לשלושה מאסאטו יושינו, ריקושט ושאצ'יהוקו בוי כדי ליצור קבוצה חדשה, אשר נודעה ב-6 באוקטובר בשם מונסטר אקספרס. ב-12 בינואר 2014, אואה קיבל את ההזדמנות הראשונה שלו עבור קרב על האליפות הראשית של הארגון, אליפות פתחו את שער החופש, אך נחל הפסד לאלוף דאז, ג'וני גרגאנו. ב-6 במרץ, אואה קיבל גם הזדמנות על אליפות פתחו את שער החלום, אך גם במקרה זה הפסיד, הפעם לחברו לקבוצת מונסטר אקספרס והאלוף שכיהן באותה התקופה, ריקושט. ב-5 בפברואר 2015, אואה חזר ל-Dragon Gate כשותפו המפתיע של אקירה טוזאווה בקרב זוגות, שבו הם ניצחו את סייבר קונג ודון פוג'י. ב-1 במרץ, אואה לא הצליח לזכות באליפות פתחו את שער החלום מידי BxB האלק בקרב האחרון שלו בארגון זה.

### WWE
#### NXT והתחלת פעילות ברוסטר הראשי (2014–2017)

באוקטובר 2014, אואה השתתף במחנה של ה-WWE, שהסתיים בקבלת חוזה פיתוח. אואה ערך את הופעתו הטלוויזיונית הראשונה ב-6 במאי בפרק של התוכנית *[[NXT Wrestling|NXT]]* וחתם על חוזה NXT עם ויליאם ריגל. מעתה ואילך, הוא החל להתאבק במספר אירועים של המותג שאינם מועברים לשידור טלוויזיוני תוך כדי שהוא שמר על שם הבמה, אואה ניישן.

ב-5 באוגוסט, הוכרז שאואה יחל להתאבק עתה תחת שם במה חדש, **אפולו קרוז**. הוא זכה לערוך את קרב הבכורה שלו בטלוויזיה באירוע NXT TakeOver: Brooklyn, שנערך ב-22 באוגוסט, שם הוא ניצח את טיי דילינג'ר, ובכך ביסס את דמותו כטובה. ב-2 בספטמבר בפרק של התוכנית *NXT*, הוא ניצח את מרטין סטון. באירוע NXT TakeOver: Respect, שנערך ב-7 באוקטובר, קרוז ניצח את טיילר בריז. ב-14 באוקטובר בפרק של התוכנית *NXT*, קרוז ניצח בקרב באטל רויאל אשר קבע את המועמד מספר אחת לאליפות ה-NXT. קרוז קיבל את הקרב המיוחל על התואר ב-4 בנובמבר, כשניצח את פין באלור כתוצאה מפסילה, לאחר שהותקף על ידי ברון קורבין, שנטר טינה לקרוז בשל הדחתו מקרב הבאטל רויאל. היריבות בין השניים הובילה לקיום קרב באירוע NXT TakeOver: London, שהתקיים ב-16 בדצמבר, בו ניצח קורבין, שהנחיל את הפסדו הראשון של קרוז ב-WWE. לאחר מכן, הוא פתח בפיוד עם אליאס סמסון, לאחר שקרוז הציל את ג'וני גרגאנו מהתקפתו של סמסון ב-26 במרץ 2016 בפרק של התוכנית *NXT*. שבועיים לאחר מכן, קרוז יצא עם ידו על העליונה במסגרת קרב בינו לבין סמסון.

קרוז ערך את הופעתו הראשונה ברוסטר הראשי ב-4 באפריל 2016 במהלך פרק של תוכנית הדגל *[[WWE Raw|Raw]]*, כשניצח את טיילר בריז. הוא נותר בלתי מנוצח במהלך השבועות הבאים, כשגבר על מתאבקים כמו קורטיס אקסל, אדם רוז, הית' סלייטר וסטארדאסט. עם זאת, ב-23 במאי בפרק של התוכנית *Raw*, קרוז נחל הפסד לכריס ג'ריקו בקרב מוקדמות לקרב כסף בבנק, זאת לאחר ששיימוס תקף את קרוז לפני. קרוז ושיימוס נפגשו לקרב ביניהם באירוע עצמו, שהתקיים ב-19 ביוני ובו קרוז היה בצד המנצח.

כחלק מהדראפט ב-19 ביולי, קרוז הועבר למותג סמאקדאון. ב-2 באוגוסט בפרק של התוכנית *[[WWE SmackDown|סמאקדאון]]*, קרוז ניצח את קאליסטו וברון קורבין בקרב משולש ובכך הפך לטוען לכתר לאליפות הבין-יבשתית. קרוז קיבל את קרב זה באירוע סאמרסלאם, שנערך ב-21 באוגוסט, אך הוא נוצח על ידי המיז. קרוז הפסיד לקורבין במהלך המופע המקדים לאירוע באקלאש ב-11 בספטמבר. באירוע TLC: שולחנות, סולמות וכיסאות, שנערך ב-4 בדצמבר, קרוז שיתף פעולה עם אמריקן אלפא (צ'אד גייבל וג'ייסון ג'ורדן) וההייפ ברוז (מוג'ו ראולי וזאק ריידר) בניצחון על קורט הוקינס, הוודוילנס (איידן אינגליש וסיימון גוץ'), והאסנשן (קונור וויקטור) בקרב חמישה נגד חמישה.

באירוע רויאל ראמבל, שנערך ב-29 בינואר 2017, קרוז לקח חלק בקרב הרויאל ראמבל המסורתי הראשון שלו, כשנכנס כמספר ה-22, אך הודח על ידי לוק הארפר. לאחר מכן, קרוז חבר לשורות קאליסטו לפיוד עם דולף זיגלר, דבר שהוביל לקיום קרב האנדיקאפ 2 נגד 1 ב-12 בפברואר במסגרת האירוע תא ההדחות, בו קרוז וקאליסטו ניצחו. לאחר הקרב, תקף זיגלר את השניים ופצע את הקרסול של קרוז. ב-28 בפברואר בפרק של התוכנית *סמאקדאון*, קרוז הפסיד לזיגלר בקרב כיסאות.

#### טייטוס וורלדוייד (2017–2019)

כחלק מהסופרסטאר שייק-אפ, קרוז הועבר למותג Raw. זמן קצר לאחר מכן, התפתחה לו עלילה ביחד עם טייטוס אוניל שהציע לו את שירותיו הניהוליים. לאחר שהתחבר ל"מותג טייטוס", הוא החל להראות סימנים של תפנית בדמותו לכדי דמות רעה על ידי כך שהציג גישה יהירה. באירוע חוקי אקסטרים, שנערך ב-4 ביוני, קרוז נחל הפסד לקאליסטו. במהלך אותה תקופה, אקירה טוזאווה הצטרף אף הוא למותג טיטוס, שנודע עתה בשם "טיטוס וורלדוייד" (שפירושו "טייטוס כלל-עולמי"). לאחר מכן, קרוז נקלע לפיוד זריז עם אליאס, כשהפסיד לו בשלושה מקרים שונים: באירוע ללא רחמים, שהתקיים ב-24 בספטמבר, לילה לאחר מכן בפרק של התוכנית *Raw* ובפרק של ה-9 באוקטובר. בנוסף באותה התקופה, דנה ברוק הצטרפה לקבוצה בתפקיד המנהלת שלהם, בעוד שטוזאווה עזב.

ב-8 בינואר 2018 וב-15 בינואר במסגרת פרקי התוכנית *Raw*, קרוז ואוניל ניצחו את אלופי הזוגות של Raw, סזארו ושיימוס בקרבות שאינם היו על חגורות האליפות. ברויאל ראמבל, שנערך ב-28 בינואר, קרוז השתתף בקרב הרויאל ראמבל המסורתי, כשנכנס כמספר ה-13, אך הודח על ידי סזארו. ב-19 בפברואר, שם הבמה שלו קוצר ל"אפולו". באירוע תא ההדחות, שנערך ב-25 בפברואר, אפולו ואוניל לא הצליחו לזכות בתארים, ושוב לא הצליחו לעשות זאת בקרב חוזר בלילה שלאחר מכן בפרק של התוכנית *Raw*. ב-16 באפריל, שם הבמה שלו הוחזר לאפולו קרוז. ב-3 בספטמבר בפרק של התוכנית *Raw*, ברוק נפרדה מטייטוס וורלדוייד.

ב-15 באוקטובר בפרק של התוכנית *Raw*, קרוז חזר להיות מתאבק יחידים כאשר הוא קטע את אליאס במהלך ההופעה המוזיקלית שלו, דבר שלמעשה הביא לקץ הקיום של קבוצת טייטוס וורלדוייד. בשבוע שלאחר מכן, הוא הפסיד לאליאס. ב-31 בדצמבר בפרק של התוכנית *Raw*, קרוז ניצח בקרב באטל רויאל בן שמונה מתאבקים אשר קבע את הטוען לכתר ל לאליפות הבין-יבשתית נגד דין אמברוז. באותו הלילה, הוא נוצח על ידי אמברוז. ב-27 בינואר 2019 במסגרת אירוע הרויאל ראמבל, קרוז השתתף בקרב המסורתי, כשנכנס כמספר ה-20, אך הודח על ידי ברון קורבין. כחלק מהסופרסטאר שייק-אפ, קרוז הועבר למותג סמאקדאון. באירוע סאמרסלאם, שנערך ב-11 באוגוסט, קרוז הפסיד לבאדי מרפי כתוצאה מפסילה לאחר הפרעה של אריק רואן. בחודש אוגוסט, קרוז התחרה בטורניר מלך הזירה, שם נחל הפסד לאנדרדה כבר בסיבוב הראשון.

#### תקופות כהונה כאלוף (2020–2022)

ב-6 באפריל 2020 בפרק של התוכנית *Raw*, קרוז הועבר למותג Raw ואף הפסיד לאליסטר בלאק בקרב הראשון של האחרון לאחר החזרה. שבועיים לאחר מכן, קרוז גבר על MVP וכתוצאה מכך העפיל לקרב סולם כסף בבנק של האירוע כסף בבנק; לעומת זאת, קרוז נפצע בברכו בקרב על אליפות ארצות הברית נגד אנדרדה בשבוע שלאחר מכן, פציעה שמנעה ממנו להשתתף בקרב הסולם. זמן קצר לאחר חזרתו, ב-25 במאי בפרק של התוכנית *Raw*, קרוז ניצח את אנדרדה וזכה באליפות ארצות הברית — התואר הראשון שלו בארגון. באירוע באקלאש, שנערך ב-14 ביוני, קרוז שמר על התואר מול אותו אנדרדה. במהלך חודש יוני, הוא פתח בפיוד עם קבוצת The Hurt Business לאחר שסירב להצעה להצטרף אל חברי הקבוצה. קרב על התואר נקבע בין קרוז לבין מנהיג קבוצה זו, MVP, ל-19 ביולי באירוע חוקי אקסטרים, אולם, קרוז נעדר מהאירוע, וכתוצאה מכך MVP הכריז את עצמו כאלוף ארצות הברית החדש. היעדרותו של קרוז הוסברה לאחר מכן כפציעת דיסק בולט שנגרמה בעקבות תקיפה של בובי לאשלי. בפועל, הוא נמצא חיובי לנגיף הקורונה. קרוז שב להופיע ב-3 באוגוסט בפרק של התוכנית *Raw*, כשניצח ושמר על התואר מול MVP. הוא עשה זאת פעם נוספת בקרב חוזר ביניהם ב-23 באוגוסט כחלק מהאירוע סאמרסלאם. שבוע לאחר מכן, באירוע פייבאק, קרוז הפסיד את אליפות ארצות הברית ללאשלי. ב-27 בספטמבר באירוע התנגשות של אלופים, קרוז לא הצליח להשיב לעצמו את חגורת האליפות מלאשלי.

כחלק מדראפט 2020 בחודש אוקטובר, קרוז הועבר בחזרה למותג סמאקדאון. ב-8 בינואר 2021 בפרק של התוכנית *סמאקדאון*, ביג אי פירסם אתגר פתוח על האליפות הבין-יבשתית, כשקרוז נענה בחיוב, אך הפסיד. בשבועות שלאחר מכן, קרוז נענה לאתגר פתוח נוסף של ביג אי, אולם האחרון דחה שוב ושוב את האתגרים שלו והודיע לו לחזור אל "סוף התור". ב-19 בפברואר בפרק של התוכנית *סמאקדאון*, לאחר שהפסיד לשינסקה נקאמורה, קרוז תקף את ביג אי שישב בצד הזירה, ובכך הפך לדמות הרעה לראשונה בקריירת ה-WWE שלו. לאחר מכן, קרוז הציג דמות חדשה שלפיה הכריז על עצמו כבן מלוכה ניגרי, דיבר במבטא ניגרי בפרומואים שלו כדי "לאמץ את מי שהוא באמת" ואף החל להיכנס לזירה, כשהוא נושא חנית. באירוע פאסטליין, שנערך ב-21 במרץ, קרוז לא הצליח לזכות באליפות הבין-יבשתית מביג אי, אך זכה בתואר זה במסגרת קרב תוף ניגרי ללא חוקים בעזרת קומנדר עזיז כחלק מהלילה השני של אירוע הדגל, רסלמניה 37, ב-11 באפריל. ב-13 באוגוסט בפרק של התוכנית *סמאקדאון*, קרוז הפסיד את התואר לנקאמורה (שכונה אז "המלך נקאמורה"), ובכך הסתיימה תקופת כהונתו שנמשכה 124 ימים. הוא לא הצליח להחזיר לעצמו את התואר בקרב חוזר ב-24 בספטמבר בפרק של התוכנית *סמאקדאון*.

כחלק מדראפט 2021, גם קרוז וגם עזיז הועברו למותג Raw. הוא השתתף בקרב באטל רויאל באירוע סדרת ההישרדות, שנערך ב-21 בנובמבר ואיתגר את דמיאן פריסט לקרב על אליפות ארצות הברית ב-29 בנובמבר בפרק של התוכנית *Raw*, אך הפסיד בשני המקרים.

#### העברות בין מותגים ומגוון עלילות (2022–היום)

לאחר שבילה את רוב השנה בתוכנית *Main Event*, גם קרוז וגם עזיז הועברו בחזרה למותג NXT. ב-7 ביוני 2022 בפרק של התוכנית *NXT*, קרוז חזר להופיע בתור הדמות החביבה על הקהל, כשנטש את הגימיק הניגרי, כאשר התעמת עם אלוף NXT, ברון ברייקר. באותו הערב, הוא חבר לשורות סולו סיקואה, כשביחד הם ניצחו את כרמלו הייס וגרייסון וולר. קרוז נכנס לפיוד עם וולר והפסיד לו ב-30 באוגוסט בפרק של התוכנית *NXT*. באירוע Halloween Havoc, שנערך ב-22 באוקטובר, קרוז ניצח את וולר בקרב ארון קבורה. ב-10 בדצמבר במסגרת האירוע Deadline, קרוז התמודד מול ברייקר על אליפות ה-NXT, אך הפסיד לו. לאחר מכן, פתח בפיוד עם הייס, שהוביל לקיום קרב "שתיים מתוך שלוש הצמדות" ב-4 בפברואר 2023 באירוע Vengeance Day, שבו קרוז הפסיד בתוצאה 2–1. לאחר הקרב, קרוז הותקף על ידי שותפו לשעבר דאבה-קאטו (שנודע לשעבר בשם קומנדר עזיז), שניצח את קרוז ב-14 במרץ בפרק של התוכנית *NXT*. ב-18 באפריל, קרוז רשם את הקרב האחרון שלו במותג בהפסד לדיג'אק.

כחלק מדראפט 2023, קרוז הועבר בחזרה למותג Raw. הוא הועבר למותג סמאקדאון בלילה השני של דראפט של שנת 2024 כחלק מהסבב המשלים. במהלך התקופה הזו הוא התחרה בעיקר בתוכנית *Main Event*. לעומת זאת, קרוז רשם ניצחונות בולטים בפרקי התוכנית *סמאקדאון* מול ג'ובאני וינצ'י, אותו ניצח פעמיים בפחות מדקה. בנוסף, הוא חבר לשורות המתאבק ברון קורבין עד לעזיבתו של האחרון את החברה ב-1 בנובמבר, כאשר חוזהו לא חודש.

ב-24 בינואר 2025 בפרק של התוכנית *סמאקדאון*, קרוז ניצח את ג'וני גרגאנו לאחר התערבות של המוטור סיטי מאשין גאנס (אלכס שלי וכריס סייבן). זמן קצר לאחר מכן, ב-4 בפברואר, דווח כי קרוז עבר ניתוח בעקבות קרע בשריר החזה. הוא שב מהפציעה באירוע של Lucha Libre AAA Worldwide ב-22 בנובמבר (לאחר שה-WWE ו-AAA החלו בשיתוף פעולה בתחילת השנה), כשניצח את לינסה דוראדו בקרב חושך (קרב שאינו הועבר לטלוויזיה).

## חיים אישיים

אואה הוא ממוצא ניגרי-אוגנדי. יש לו אחות אחת המשרתת בצבא. הוא נשוי ללינדה פלונן, כשלשניים יש בת בשם סייד אשר נולדה ב-22 ביוני 2017 ובן בשם קאי אשר נולד ב-9 בפברואר 2019.

## אליפויות והישגים

* **הישגים בארגון ההיאבקות Dragon Gate**
** אליפות פתחו את השער התאום (פעם אחת)  - עם BxB האלק

* **הישגים בארגון ההיאבקות Dragon Gate USA**
** פריצת השנה (2011)

* **הישגים בארגון ההיאבקות Full Impact Pro - FIP**
** אליפות מורשת פלורידה של FIP (פעם אחת)

* **הישגים בארגון ההיאבקות Great Championship Wrestling - GCW**
** אליפות במשקל כבד של GCW (פעם אחת)

* **הישגים בארגון ההיאבקות Preston City Wrestling - PCW**
** אליפות במשקל כבד של PCW (פעם אחת)

* **הישגים במגזין ההיאבקות Pro Wrestling Illustrated - PWI**
** PWI דירג אותו במקום ה-72 מתוך 500 המתאבקים הטובים ביותר לשנת 2016

* **הישגים בארגון ההיאבקות World Wrestling Entertainment - WWE**
** האליפות הבין יבשתית (פעם אחת)
** אליפות ארצות הברית (פעם אחת)

## קישורים חיצוניים

## הערות שוליים

קטגוריה:מתאבקים מקצוענים אמריקאים
קטגוריה:מתאבקי ה-WWE
קטגוריה:מתאבקי ה-NXT
קטגוריה:אמריקאים שנולדו ב-1987